**لیکوال: محمد ابراهیم ګران**

**د اسلامي امارت یو کلن مزل او ملي بودیجه**

د نړۍ نظامونه د خپلو موخو ترلاسه کولو لپاره خپله کلنۍ بودیجه ټاکي. بودیجه کېدای شي د شخص، کورنۍ، یوه ډله خلکو، کسب او کار، شرکت، دولت، هیواد، څو میلیتي سازمانونو او یا په ټوله کې هر هغه څه چې عاید ولري ګټه ترې اخیستلای او لګولای شي. همدا د یوه هیواد کلنۍ بودیجه وي، چې د یو کال عادي او پراختیایي لګښتونه پکې ارزول کېږي، بیا د یو شمېر ادارو په ګډه همغږۍ بودیجه ورته ټاکل کېږي او د یوه کال په اوږدو کې پلي کېږي.د افغانستان په تېرو نظامونو کې هم د ملي بودیجې جوړونې بهیر بېلابېل پړاوونه تېر کړي دي او د مشخصو معیارونو پر بنسټ مخ ته تللې ده. د افغانستان اسلامي امارت د مالیې وزارت هم بودیجې جوړونې ته لومړیتوب ورکوي او د رڼې، معیاري او په نړیوالو سټنډرډونو برابرې بودیجې جوړونې ته ژمن دی. د نوي حکومت ملي بودیجه په بشپړه توګه له خپلو کورنیو عوایدو چمتو شوې او هیڅ بودیجوي ملاتړ نه لري. په تېر ۲۰ کلن تاریخ کې دا لومړی ځل دی، چې ملي بودیجه له خپلو کورنیو عوایدو او لږو امکاناتو ترتیبېږي، چې دغه کار د افغانستان د اقتصاد کنفرانس کې د نړیوالو مرستندویانو ژوره پاملرنه ځان ته را جلب کړې او دغه کړنه یې چې هیڅ تمه نه ترې کېده په اوسنیو کړکېچنو شرایطو کې د افغانستان د نوي حکومت ستره لاسته راوړنه وبلله.

که څه هم پر افغانستان باندې د اسلامي نظام له واکمنېدو سره هم مهال ټولې نړیوالې مرستې بندې شوې، د افغانستان شتمني په بهرنیو هیوادونو کې کنګل شوه او له هیواد څخه د فرصت طلبو اشخاصو له لوري په میلیونونو پیسې واېستل شوې، سوداګري او ورځني کاروبارونه په ټپه ودرېدل، د هیواد د ګمرکونو فعالیتونه د سقوط په حال کې وو، له ګاونډیو او د سیمې له هیوادونو سره راکړه ورکړه خپل وروستې حد ته را ټیټه شوې وه او دې ته ورته نورې لوړې ژورې رامنځته شوې خو بیا هم د وزیرانو شورا د ۱۴۰۰ کال وروستیو درېیو (جدي، دلوې او حوت) میاشتو بودیجه هم په هماغه نه امکاناتو کې ترتیب او تصویب کړه. له دې ټولو مسایلو ور هاخوا باید ووایو، چې د مالیې وزارت له بنسټیزو کارونو څخه یو هم د ملي بودیجې ترتیبول دي، بودیجه په ټوله کې یو قانوني سند دی، چې عواید او لګښتونه پکې رانغښتي وي او په اقتصادي، ټولنیزو، کلتوري، دفاعي او نورو ګڼ شمېر ساحو کې د فعالیتونو او پراختیاوو منعکسوونکي وي او دغه چارې په معمولي توګه د یوه کال لپاره چمتو کېږي. د ملي بودیجې د ترتیبولو بهیر څه له پاسه نهه میاشتې وخت نیسي او ګڼ شمېر موضوعات پکې شامل وي، لکه:

د بودیجې نېټه بندي

د بودیجې جوړونې بهیر د کلیدي فعالیتونو د مشخص کېدو په موخه نېټه بندي.

د مالي ستراتېژۍ سند (FSP)

د مالیې وزارت ستر منځمهالی مالي چوکاټ (Macro Fiscal Framework) جوړ وي، چې د بودیجې جوړونې بهیر هدایت کړي. دغه ستراتېژي په منځمهال کې د عوایدو لرلید، د لګښتونو او مرستو عمده کټګورۍ وړاندې کوي. همدا شان په تېرو کلونو کې د لګښتونو د میلان پر بنسټ چې د موجودو پالیسیو لپاره د راتلونکي مالي کال د بودیجې اساس جوړوي، د څو کلونو لګښتونه وړاندې کېږي.

موجوده پالیسي

د موجودو پالیسیو لګښت د څو کلونو په وړاندوینه کې تخمینېږي او پر بنسټ یې لومړني لګښتونه او مالي محدوده مشخصېږي. لومړني لګښتونه یا لومړنۍ بودیجه د اوسنیو خدمتونو کچه څرګندوي، چې مالیې وزارت د لومړنۍ یا مبداء بودیجې سقف د بودیجې د ترتیب لارښود په واسطه ټولو ادارو ته لېږي څو ادارې وکولای شي له هغه سره سم مبداء بودیجه ترتیب او چمتو کړي. په همدې ترتیب مالي محدوده له سپما او د عوایدو له زیاتېدو د ګټې اخیستنې له کبله رامنځته کېږي، ترڅو فعالیتونو او یا نویو پروژو ته ځانګړې شي.

لومړيتوب لرونکي نوې پالیسۍ

د اغېزمنو او مخ پر ودې ساحو د مالي ستراتېژۍ سند په ملي بودیجه کې د لومړیتوب په موخه د بېوزلۍ په کمولو کې د لنډ او اوږدمهال لپاره څرګندېږي. لومړیتوب لرونکي نوې پالیسۍ باید د هیواد د ملي ستراتېژۍ سره سمه وي.

استماعیه ناستې

د بودیجې استماعیه ناستې، ارزول شویو پروژ ته د مالي محدودې ځانګړي کولو په موخه، چې د راتلونکي مالي کال په بودیجه کې نوې شاملې شوې او د ټولو ادارو د بودیجې ارزول پکې شامل دي او یا هم د راتلونکي مالي کال لپاره دفاع کېږي او دغه مجلس د بودیجې د کمېټې له لوري ترسره کېږی، چې د مالیې، اقتصاد او بهرنیو چارو وزارتونو او د چارو ادارې له لوري د یوه استازي په ګډون جوړېږی.

د ملي بودیجې د جوړونې په بهیر کې د اسلامي امارت د بودیجې جوړونې ځانګړنې دا دي، چې د اسلامي امارت د تحریک او مبارزې په موده، کې د لګښتونو او محاربې د کنټرول لپاره د بودیجې ټاکلو او د لګښتونو شفاف بهیر دې ته لاره هواره او تجربې را انتقال کړي، چې پر افغانستان له بشپړ واکمنېدو او له نړیوالو بنسټونو او مؤسسو پرته له خپلو عوایدو په لږو امکاناتو په لومړي سر کې د ۱۴۰۰ کال وروستیو درېیو میاشتو بودیجه څه له پاسه (۵۳) میلیارډه افغانۍ او بیا د ۱۴۰۱کال لپاره یو کلنه بودیجه چې څه له پاسه (۲۳۱) میلیارډه افغانۍ کېږي او په دې کې (۲۸) میلیارډه یې پراختیايي بودیجه وه پرته له کومې بهرنۍ مرستې په نړیوالو معیارونو او سټنډرډ، د راتلونکو څو کلنو لپاره د عوایدو وړاندوینې، د ۱۴۰۱ او ۱۴۰۲ کلنو لپاره د کورنیو ناخالصو تولیداتو وړاندوینې، د مالي خطرونو منعکسولو او مالي لرلید په پام کې نیولو سره ترتیب کړي.

انکشافي بودیجه:

د روان کال په بودیجه کې یو شمېر هغه پراختیایي پروژې په پام کې نیول شوې دي، چې په نږدې راتلونکي کې د عوایدو په زیاتېدو کې او مالي خپلواکي اغېزمن رول لري. د بودیجې او لګښتونو د ښه مدیریت له کبله حکومت په دې وتوانېده چې یو شمېر پراختیایي پروژې په پام کې ونیسي، چې له دې ډلې موږ د قوش تېپې کانال یادولی شو چې څه له پاسه ۷ میلیارډه افغانۍ ورته په پام کې نیول شوې دي او د ملي عوایدو ښه راټولېدو له کبله به د کال تر پایه نورې پروژې هم ور زیاتې شي.

د دې ترڅنګ د ۱۴۰۱ مالي کال په ملي بودیجه کې ځینې پراختیایي پروژې په پام کې نیول شوي دي، چې موږ یې په لاندي ډول یادولی شو.

پراختیایي پروژې:

د ګمرکونو عصري کول او د ګمرکي بنسټونو او سیسټمونو بیارغول.

د اقینې او سپنې پټلۍ تجهیزول.

د خواف هرات د څلورمی قطعې د اوسپنې پټلۍ ودانۍ پخواني مالي قسطونو تادیه کول او همدارنګه ساتنه او مراقبت.

د رېل پټلۍ د کرښو او تجهیزاتو چمتو کول.

د قوش تېپې کانال چې څه باندې ۷ میلیارډه افغانۍ ورته ځانګړې شوې دي.

د سرحدي پوستو او هوایي بنسټونو جوړول، پکې د یادونې وړ دي.

د لګښتونو مدیریت او فساد سره مبارزه.

د معاشونو او تشکیلاتو د تنظیم کمېسیون لخوا د دولت د لوړپوړو چارواکو د معاشونو او امتیازونو کموالی چې له دې سره به د بېځایه لګښتونو مخه ونیول شي، په ټولو دولتي ادارو کې به بې ځایه لګښتونه راکم شي او په میلیونونو افغانۍ به سپما رامنځته شي.

په لنډو ټکو کې څو لاسته راوړنې:

د ۱۴۰۰ کال لپاره په بریالیتوب سره د۸۲۰۰۰۰ دولتي کارکوونکو د معاشونو او امتیازونو ورکړه.

د ۱۴۰۰ کال وروستیو درېیو میاشتو بودیجې جوړول او ټولو دولتي ادارو ته د تخصیص ورکړه.

په غوره توګه د بودیجې پلي کول.

مالي امکاناتو ته په کتو، د ۱۴۰۱ هـ.ل کال ملي بودیجې سند جوړول او د بېځایه لګښتونو څخه مخنیوی.